娛圈單打:還未出師已被棄 香港三子點算好
2024年04月13日 00:04
東網電視
更多新聞短片
《亞洲超星團》選出的男團「LOONG 9」新聞多多,早前忽然加入3位落選學員,組成專攻內地的「LOONG 9-S」,3位香港成員則獲安排組成「LOONG 9-V」留港發展。當時本欄已提出疑問,唔通在比賽中攞第三的「妙音龍子」冼靖峰,紅不過羅湖橋?
唉,唔知係咪一語成讖,「LOONG 9」官方社交平台發布最新消息,宣布9子正式集訓,但睇真啲,香港3子冼靖峰、文佐匡、黃奕斌統統冇影!反而新加入的張鎬濂、郭殿甲、陳鑫昊施施然入營受訓。喂,咁樣擺明厚此薄彼啦!香港3子因而被指「用完即棄」,粉絲同樣非常不滿。
冼靖峰強調,「LOONG 9」所有成員缺一不可,但事實證明,呢啲只係佢一廂情願嘅想法。雖然一直有評論認為,香港3位成員,實力唔及內地參賽者,但話晒都係經過多輪過關斬將、兼獲韓流天王Rain認證先至獲獎,家陣被官方晾在一旁,咁究竟呢個比賽舉辦的意義何在呢?
「妙音龍子」暫時係3位香港成員之中,知名度最高的一員,相信只要佢聽教聽話,TVB都唔會虧待佢;至於其餘兩子際遇如何,真係要睇自己造化。不過香港網民把口不嬲唔收,尤其部分網民慣性盲反大台,少不免對3子冷嘲熱諷。例如譏刺為「冼剩種」、「做咗Condom」。
嗱,做得娛樂圈,首要吃得開同面皮厚。想當年張國榮尚未走紅,都試過被人柴台噓爆,儘管內心難過,但只要咬緊牙關挺住,最後都會成功。所以呢,小小苦楚等於激勵,3子努力呀!